KOMISIJOS SPRENDIMAS
2009 m. balandžio 23 d.
iš dalies keičiantis Sprendimą 2003/467/EB dėl paskelbimo, kad tam tikruose Italijos administraciniuose regionuose oficialiai nenustatyta galvijų tuberkuliozės, galvijų bruceliozės ir enzootinės galvijų leukozės, tam tikruose Lenkijos administraciniuose regionuose oficialiai nenustatyta enzootinės galvijų leukozės, o Lenkijoje ir Slovėnijoje oficialiai nenustatyta galvijų tuberkuliozės
(pranešta dokumentu Nr. C(2009) 2972)
(Tekstas svarbus EEE)
(2009/342/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos A priedo I skyriaus 4 punktą, A priedo II skyriaus 7 punktą ir D priedo I skyriaus E skirsnį,
kadangi:
(1)
Direktyvoje 64/432/EEB nustatyta, kad gali būti paskelbta, jog valstybėje narėje arba jos dalyje galvijų tuberkuliozės, galvijų bruceliozės ir enzootinės galvijų leukozės oficialiai nenustatyta, jeigu galvijų bandos atitinka tam tikras toje direktyvoje nustatytas sąlygas.
(2)
Valstybių narių regionų, kuriuose nenustatyta galvijų tuberkuliozės, galvijų bruceliozės ir enzootinės galvijų leukozės, sąrašai pateikti 2003 m. birželio 23 d. Komisijos sprendime 2003/467/EB, nustatančiame tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą (2).
(3)
Italija pateikė Komisijai dokumentus, kuriais įrodoma, kad Sardinijos regiono Oristano provincijoje laikomasi atitinkamų Direktyvoje 64/432/EEB numatytų sąlygų, kad būtų galima paskelbti, jog šioje Italijos regiono provincijoje galvijų tuberkuliozės oficialiai nenustatyta.
(4)
Italija pateikė Komisijai dokumentus, kuriais įrodoma, kad visose Markės regiono provincijose ir Kuneo provincijoje (paskutinėje Pjemonto regiono provincijoje, kuri liko neįtraukta į Sprendimo 2003/467/EB II priedo 2 skyrių) laikomasi atitinkamų Direktyvoje 64/432/EEB numatytų sąlygų, kad būtų galima paskelbti, jog šiuose ištisuose Italijos regionuose galvijų bruceliozės oficialiai nenustatyta.
(5)
Italija taip pat pateikė Komisijai dokumentus, kuriais įrodoma, kad visose Sardinijos regiono provincijose laikomasi atitinkamų Direktyvoje 64/432/EEB numatytų sąlygų, kad būtų galima paskelbti, jog šiame Italijos regione enzootinės galvijų leukozės oficialiai nenustatyta.
(6)
Įvertinus Italijos pateiktus dokumentus reikėtų paskelbti, kad minėtoje Italijos provincijoje ir regionuose galvijų tuberkuliozės, galvijų bruceliozės ir enzootinės galvijų leukozės oficialiai nenustatyta.
(7)
Lenkija pateikė Komisijai dokumentus, kuriais įrodoma, kad visoje šalies teritorijoje laikomasi atitinkamų Direktyvoje 64/432/EEB numatytų sąlygų, kad būtų galima paskelbti, jog šioje valstybėje narėje galvijų tuberkuliozės oficialiai nenustatyta.
(8)
Lenkija taip pat pateikė Komisijai dokumentus, kuriais įrodoma, kad Palenkės ir Pamario aukštesnių administracinių vienetų (vaivadijų) vienuolikoje administracinių regionų (apskritys) laikomasi atitinkamų Direktyvoje 64/432/EEB numatytų sąlygų, kad būtų galima paskelbti, jog šiuose Lenkijos regionuose enzootinės galvijų leukozės oficialiai nenustatyta.
(9)
Įvertinus Lenkijos pateiktus dokumentus reikėtų paskelbti, kad visoje Lenkijos teritorijoje galvijų tuberkuliozės oficialiai nenustatyta, o Lenkijos regionuose (apskrityse) oficialiai nenustatyta enzootinės galvijų leukozės.
(10)
Slovėnija pateikė Komisijai dokumentus, kuriais įrodoma, jog visoje šalyje laikomasi atitinkamų Direktyvoje 64/432/EEB numatytų sąlygų, kad būtų galima paskelbti, jog šioje valstybėje narėje galvijų tuberkuliozės oficialiai nenustatyta.
(11)
Įvertinus Slovėnijos pateiktus dokumentus reikėtų paskelbti, kad visoje Slovėnijos teritorijoje galvijų tuberkuliozės oficialiai nenustatyta.
(12)
Todėl Sprendimas 2003/467/EB turėtų būti atitinkamai iš dalies pakeistas.
(13)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/467/EB I, II ir III priedai iš dalies pakeičiami pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2009 m. balandžio 23 d.